掌上莲峰赋（以题为韵）
吕令问 (Tang)
众山逦迤。曾何足仰。未若太华。崒为之长。削成三峰。壁立千丈。伊昔太虚。结而为山。伊昔巨灵。拓而为掌。擘开元象。崛起厚壤。当少阴而德合秋成。据丁酉而气𣹢金爽。深沉其色。菡萏其状。云霞不映而其势弥雄。尘露将裨而其高靡让。掌形仙蹠。石容天壮。虽造次于自然。若镌磨于意匠。晦夕雾而偫峰乍隐。煦朝阳而众壑相向。由是考图籍高为四岳之先。盼灵奇势出九天之上。若乃云摇羽盖。鹤挂飞泉。危峰并吐。巨掌高悬。异蓬莱之鳌泛海。若昆崙之柱承天。清露将零。小为盘而仰汉。阳乌假道。疑覆日之孤莲。不但子先之霓裳时见。羊公之石榻仍全。况乎运启皇家。应河源而诞圣。岂比诗歌周德。美嵩甫之生贤者哉。既而岚气霁媚。烟光晚浓。林峦一色。岩崿千重。想清虚而可睹。叹攀陟兮无从。歌曰。苔径滑兮石无踪。道不可得。仙不可逢。傥赐一丸生羽翼。愿轻举于三峰。